Frederik Vad (S), 2025-10-24:
Jo, men det er lidt specielt med Dansk Folkeparti.
Nu er jeg jo jævnlig inde på Dansk Folkepartis sociale medier, fordi jeg tit er en person i opslagsteksten, der fylder noget, eller spiller en rolle i videoerne, og det, der jo bare går igen, er, at alt, hvad der sker af gode ting, som den her regering laver, er Dansk Folkepartis skyld, og alt, hvad der er dårligt, er vores skyld.
Det er lidt sådan, det er.
Der er ikke nogen af de stramninger, som er lavet siden 2019, som ifølge Dansk Folkeparti ikke er lavet på grund af Dansk Folkeparti, som jo er et relativt lille parti, må man sige, og ikke en del af det parlamentariske grundlag under den nuværende integrationsminister.
Ved siden af det er der så en masse problemer ude i virkeligheden, og der plejer Dansk Folkeparti at sige: Jamen det er regeringen, der ikke løser noget som helst.
Altså, vi har haft nogle integrations- og udlændingeministre – hr. Mattias Tesfaye, hr. Kaare Dybvad Bek og nu hr. Rasmus Stoklund – som sammen med statsministeren har leveret et rimelig aktivt strammerbidrag til den danske udlændingepolitik på eget initiativ, tror jeg man må sige.
Hvis man går i byen en fredag aften og terroriserer et diskotek, smadrer flasker, slår folk i hovedet og bliver bedt om at forlade diskoteket, er der jo ingen, der forestiller sig, at man 5 minutter efter kan gå op og forsyne sig i baren det samme sted.
Mennesker, som er i Danmark og er blevet bedt om at forlade landet, skal ikke kunne mæske sig i velfærdssamfundets goder.
Der skal være forskel på, om man har papirerne i orden og er her på et lovligt grundlag, eller om man er blevet bedt om at forlade landet, men bliver ved med at være her ulovligt og derefter tror, at man skal hæve su, kontanthjælp, førtidspension, sundhedsydelser og alt muligt andet, der hører til velfærdssamfundets goder.
Det duer simpelt hen ikke.
Det kan ikke være rigtigt, at man kan rende rundt med et gult sygesikringsbevis, når man egentlig er blevet bedt om at forlade landet, og så tror, at man kan blive ved med at nyde de rettigheder, som alle andre mennesker, som er her i landet på et lovligt grundlag, kan nyde godt af.
Det duer simpelt hen ikke.
Derfor er dagens lovforslag, L 5, virkelig, virkelig glimrende, for det, vi gør i dag, er, at vi går ind og ændrer cpr-registret sådan, at menneskers opholdsstatus fremgår af cpr-registret.
På den måde undgår vi, når det her system er implementeret, at mennesker, der ikke skal have vores ydelser, får vores ydelser.
Hvis du begår kriminalitet, hvis du voldtager, hvis du slår andre ned, hvis du er blevet bedt om at forlade landet, fordi du ikke har noget ordentligt opholdsgrundlag at være her på, så skal du ud, hellere i går end i dag, og hvis du så modsætter dig det og bliver her, så kan du ikke forlange at få de samme ydelser som alle andre.
Med det her lovforslag sætter vi altså en stopper for, at velfærdssamfundet er en gavebod for mennesker, der ikke skal være her.
Det skulle vi have gjort for længst.
Jeg tror, at ud over at det vil have nogle helt praktiske, konkrete konsekvenser for nogle mennesker, som vi har bedt om at forlade landet, så vil det også sende et signal i Europa og ude i verden om, at Danmark ikke er en gavebod, hvilket ellers er det indtryk, mange udlændinge får, når de sidder rundtomkring i verden og kigger på, hvor de skal tage hen.